google/wiki40b huggingface dataset:
Hänilane

Levila ja elupaik

Hänilane elab Euraasia tundra-, metsa-, stepi- ja kõrbevööndis ning mägismaade avamaastikel, ka Põhja-Aafrikas ja Lääne-Alaskas. Eestis on hänilane üldlevinud haudelind, kelle pesitsusaegset arvukust hinnatakse 10 000 – 20 000 paarile .
Hänilane elab meil niitudel, karjamaadel, luhtadel, põõsasniitudel, vähem madalsoodel, veel harvem rabadel. Üldiselt niiskemates elupaikades kui linavästrik. Sageli istub madalatel põõsastel või tugevatel rohukõrtel ning vibutab saba. Lend on madal ja lainjas. Tihti saadab loomakarju, ka istudes veiste ning lammaste turjal: soojavereliste loomade ümber on alati rikkalik toidulaud putukatest toitujaile.
Hänilane on rändlind, areaali lõunaosas ka paigalind. Talvitab Aafrikas ja Aasia lõunaosas. Rändel lendab salkadena, palju on Eestist läbirändajaid. Kevadel saabuvad pesitsevad linnud aprilli lõpul või mai alguses, isaslinnud emaslindudest varem. Sügisel lahkuvad augusti lõpul ja septembris.

Toitumine

Valdavalt sööb hänilane väheliikuvaid selgrootuid, kes elavad maapinnal ja rohurindes: eelkõige kärbsed, ämblikud ja mardikad.
Putukatest toitujana on väga kasulik lind kahjurite hävitajana.

Pesitsemine

Pesitsema asub hänilane linavästrikust hiljem, mai alguses. Pesitseb maapinnal tihedas rohus, enamasti mättal tiheda rohtkatte varjul. Pesa ehitab pinnasesüvendisse kuivadest kõrtest, niidutaimede juurtest ja lehtedest. Mai keskel muneb emaslind 4–6 muna, neid haub üksinda, ligikaudu 13 päeva. Isaslind valvab sel ajal territooriumi, et kaitsta pesa võimalike ohtude eest.
Pojad on pesas 12–13 päeva. Toitmisel osalevad mõlemad vanemad. Pärast pesast lahkumist ei oska pojad veel lennata, vanemad õpetavad ja jätkavad toitmist veel mõnda aega. Lennuvõimelisteks saavad juuni keskpaigas.
Lauren Bacall

Lauren Bacall (sünninimi Betty Joan Perske; 16. september 1924 New York – 12. august 2014 New York) oli USA teatri- ja filminäitleja.
1999. aastal Ameerika Filmiinstituudi avaldatud edetabeli "AFI's 100 Years...100 Stars" tulemuste põhjal asub Lauren Bacall naisstaaride tabelis 20. kohal.

Elukäik

Betty Joan Perske sündis 16. septembril 1924 New Yorgi Bronxi linnaosas. Tema ema Natalie Weinstein-Bacal oli Rumeeniast USAsse tulnud juudi immigrant. Isa William Perske sündis New Jerseys. William jättis perekonna maha, kui Betty oli kuueaastane. Olles 8-aastane, võttis ta endale vanaema perekonnanime ja lisas sellel ühe l-i, et nime oleks lihtsam hääldada. 
Lauren Bacall alustas oma karjääri fotomodellina. Filmidebüüdi tegi 19-aastasena filmis "Kellel on ja kellel pole" ("To Have and Have Not"), kus tema partneriks oli Humphrey Bogart. Hiljem mängisid nad koos veel kolmes filmis. Nad abiellusid 1946. aasta 21. mail Ohios ja see abielu kestis kuni Bogarti surmani. Neil sündis kaks last, 1949. aastal poeg Stephen ja 1952. aastal tütar Leslie. Pärast Bogarti surma abiellus Bacall 1961. aastal näitleja Jason Robardsiga, kellega tal sündis poeg Sam Robards. Abielu lõppes lahutusega 1969. aastal.
Aastal 1953 tegi ta kaasa Jean Negulesco romantilises komöödias "Kuidas abielluda miljonäriga". Filmi peaosades olid veel Marilyn Monroe ja Betty Grable.
1960. aastatel hakkas Bacall mängima rohkem teatris. Muusikale "Cactus Flower", "Applause ja "Woman of the Year" saatis suur menu ja viimaste eest võitis ta mainekad Tony auhinnad. 
Aastal 1996 mängis Lauren Bacall Barbra Streisandi filmis "Peeglil on kaks nägu" ("The Mirror Has Two Faces"). Bacall kandideeris oma rolliga ka parima naiskõrvalosatäitja Oscarile, aga ei võitnud. Selle rolli eest võitis ta Kuldgloobuse.
Aastal 1993 sai ta Cecil B. DeMille'i nimelise elutööauhinna ja 2009. aastal elutöö-Oscari.
Henrik Klasson Horn

Henrik Klasson Horn af Kanckas (1512 – 21. juuni 1595) oli soome päritolu Rootsi riigitegelane ja väejuht.
Henrik Horn sündis riiginõuniku Klas Horni ja Salmenkylän Kirsti pojana. Üsna noorena sai temast Masku kihelkonnakohtunik Soomes, 1539–1542 oli ta Gustav Vasa kammernõunik ning 1549–1560 Lõuna-Soome ülemkohtunik (lagman). 
Aastal 1558 määras Rootsi kuningas Erik XIV ta hertsog Johani nõunikuks. Hertsogi esindajana käis ta samal aastal Tallinnas ja pidas linnakodanikega Vene-Liivi sõja alguses, läbirääkimisi Tallinna Rootsi riigiga ühendamise asjus. Kuna tol ajal loodeti Tallinnas rohkem Taani abile, siis ei õnnestunud Hornil hertsogi plaane täide viia. 
Horn saatis Johanit ka tema pulmareisil Poolasse ja hoiatas hertsogit, et selle abielu tõttu Poola kuninga Zygmunt I Vana tütre Katarina Jagellonicaga võib ta sattuda konflikti oma venna Erik XIV-ga. 
Suvel 1563 läks Henrik Karlsson Horn üle kuningas Erik XIV poolele ja võitis kohe ka tema soosingu. Horn määrati samal aastal Eestimaal asuvate Rootsi vägede ülemjuhatajaks. Järgmisel aastal vallutas ta Põhjamaade seitsmeaastases sõjas Koluvere linnuse hertsog Magnuse vägedelt, kuid ei suutnud tagasi vallutada 29. aprillil 1565. aastal Poola teenistuses olnud Liivimaa mõisameeste kätte langenud Pärnut, mis jäi formaalselt Poola võimu alla 9. juulini 1575. 
1566. aasta talvel korraldas ta sõjakäigu Saaremaale, põletas maha Kuressaare ning lõi tagasi poolakate ja taanlaste katse vallutada Tallinna, mille asehalduriks oli ta 1565 määratud.
Aastal 1567, pärast rootslaste ja poolakate vahel peetud Ruunavere lahingus saadud kaotust, tagandati Horn Idamere (Balti) provintside ülemjuhataja kohalt ja tema asemele määrati Klaus Kursell, ning kui 1568 kukutati Erik XIV, pidi Horn loobuma asehalduri kohast. 
Aastal 1569 sai ta Rootsi riiginõunikuks, kuid Johan III usaldust ta siiski tagasi ei võitnud. 1572 määrati ta Viiburi kindluse asevalitsejaks ja 1575 jälle Tallinna asehalduriks. Samal aastal saadeti ta venelastega Siestarjoele (Сестре, Systerbäck) rahuläbirääkimisi pidama.
1577. aasta Tallinna piiramise ajal vene vägede poolt juhtis ta koos oma poja Karl Henriksson Horniga Tallinna kaitset.
Aastal 1578 ja 1579 korraldas ta mitu sõjakäiku Ingerimaale ja tungis oma vägedega Novgorodi lähedale. Narva vallutamine aga ebaõnnestus, kuna Rootsi laevastik ei jõudnud õigel ajal Horni vägesid toetama. Kuningas ei varjanud oma rahulolematust Horniga ja ta vabastati sõjaväe ülemjuhataja kohalt. 1582 sai temast Käkisalmi asehaldur ja 1585 Lääne-Soome asehaldur. 
Talle kuulusid Päris-Soomes asunud Kankaiste ja Kisko Haapaniemi mõis.
Horni tegelaskuju on kasutanud Jaan Kross oma teoses "Kolme katku vahel".
Taani kultuurikaanon

Kultuurikaanon (taani keeles Kulturkanonen) on nimekiri 108 teosest, mis on kuulutatud Taani rahvuskultuuri pärandis eriti olulisteks. Need kuuluvad kaheksasse kategooriasse: arhitektuur, kujutav kunst, disain, film, kirjandus, muusika, näitekunst ja laste kaanon.
Idee algatajaks oli Taani kultuuriminister Brian Mikkelsen 2004. aastal. Tema eestvedamisel loodi seitse 35-liikmelist komisjoni, kelle ülesandeks oli välja valida kõige olulisemad kultuuriobjektid ja -teosed. Lõplik nimekiri avalikustati 24. jaanuaril 2006.
Leo Varadkar

Isiklik elu

2015. aastal andis Varadkar enda sünnipäeval intervjuu RTÉ raadiole, kus ta rääkis esimest korda avalikult geiks olemisest: "See ei ole midagi, mis mind määratleks. Ma ei ole üksnes india juurtega poliitik või arst-poliitik või gei-poliitik. See on lihtsalt osa sellest, kes ma olen. See ei defineeri mind. See on osa minust." Selle teatega sai temast Iirimaa esimene avalikult geist minister. Varadkar oli märkimisväärne samasooliste abielu referendumi toetaja.
Varadkari partner Matthew Barrett töötab arstina Mater Misericordiae Ülikooli Haiglas.
Hostel

Hostel on ühiselamulaadne madalama teenindustasemega majutusettevõte. Hosteli eesmärk on pakkuda võimalikult odavat öömaja, ruume tuleb jagada võõrastega. Odavuse tõttu eelistavad hostelit eeskätt noored.
Iru ämm

Iru ämm oli Iru mäel Pirita jõe lähedal seisnud piklik kivi, mida muiste austati.
Õige Iru ämm hävis 19. sajandi keskel hoolimatult jaanitule tegemisega. Tükke kasutati Iru silla ehitamisel aastail 1865–1867. Praegu võib Iru mäel näha ämma asemikuna Juhan Raudsepa loodud raidkuju, mis püstitati sinna 1970. aastal, Iru koduloolaste pandud mälestuskivi asemele.
Iru ämma tekkimisest on juttu eesti rahvuseepose "Kalevipoeg" kolmandas loos (Kalevipoegade jahilkäik,  Linda röövimine,  Kalevipoegade kojutulek). Tuuslar röövis Kalevipoegade jahikäigu ajal nende ema Linda ja üritas ta viia oma paati. Linda hüüdis hädas appi Ukut ja teisi jumalaid. Kui Tuuslar oli jõudnud oma saagiga Iru mäele, tuli appi Pikker, kes välgulöögiga tabas nii Tuuslarit kui ka Lindat. Tuuslar langes surnu kombel maha, kuid Linda muutus kivisambaks. Tuuslari ärgates ei leidnud ta leske enam kusagilt. Rahvas hakkas kaljut Iru ämmaks kutsuma. Kaljul olevat sees olnud ka salavägi - kui teda õhtul mäest alla veeretati, oli ta hommikul vana koha peal tagasi.
Meeli Mesipuu

Meeli Mesipuu (sündinud 28. märtsil 1975) on eesti botaanik ja looduskaitsespetsialist.
Ta õppis aastatel 1982–1990 Tallinna 1. Keskkoolis ja aastatel 1990–1993 Tallinna Lilleküla Keskkoolis. Aastatel 1993–1999 õppis ta Tartu Ülikoolis bioloogia osakonnas bakalaureuseõppes botaanika-taimeökoloogia erialal. Aastatel 2001–2004 oli ta Eesti Maaülikoolis magistriõppes, aastast 2005 on ta Eesti Maaülikoolis doktoriõppes.
Ta töötab Eesti Maaülikoolis.
Ta on uurinud võtmeheinu.
Garliava

Ajalugu

Garliava asutati 1809. aastal. Selle rajas Józef Godlewski, kes lasi Kaunasest Marijampolė kaudu Varssavisse mineva uue postimaantee äärde ehitada kiriku. Kiriku juurde tekkis tänavküla. Aastal 1826 sai sellest kohaliku katoliiklaste kogukonna kihelkonnakirik.
Garliava kujunes kiiresti aleviks, kuhu rajasid oma sünagoogi ka juudid. Aastal 1812 külastas asulat ka Napoleon I. Asula sai oma nime oma rajaja järgi, algselt olid selle kohta leedu keeles kasutusel nimekujud Godleva ja Godlevas. Alevi elanikud osalesid jaanuariülestõusus. Tsaari ajal oli alevi venekeelne nimekuju Годлево. Kuna piirkonnas oli palju luterlasi, siis ehitas Józef Godlewski aastal 1870 ka neile oma kiriku.
XX sajandi alguseks oli leedukeelses nimekujus d-täht muutunud r-iks, asula kohta olid kasutusel nimekujud Gorliava ja Garleva. Tänapäevane nimekuju võeti kasutusele aastal 1925.
Aastal 1908 avati alevis kino, esimene Leedus, mis ei asunud mõnes linnas. Aastal 1923 olid 60% alevi elanikest juudid, leedulasi oli 30%. Sõdadevahelisel ajal oli Kaunase ja Garliava vaheline teelõik kõige intensiivsema liiklusega tee toonastel Leedu aladel. 28. augustil 1941 hukkasid Saksa okupatsiooniväed alevis elanud juudid.
Teise maailmasõja järel tegutsesid alevi ümbruskonnas Leedu metsavennad. Aastal 1958 sai Garliava linnaõigused. Aastal 1988 moodustati linnas Sąjūdise grupp, linna elanikud osalesid aktiivselt laulvas revolutsioonis.
Tõnu Jürvetson

Tõnu Jürvetson (18. aprill 1938 Tallinn – 12. detsember 2014 California) oli eesti insener Ameerika Ühendriikides.

Elukäik

Tõnu Jürvetson sündis Artur ja Silvia Jürvetsoni esiklapsena. 1941. aasta küüditamisest õnnestus perel pääseda, kui nad viibisid Tõnu emapoolsete vanavanemate Külma talus Lagedil. Tõnu Jürvetsoni ema Silvia Jürvetson oli Voldemar ja Johanna Pätsi tütar. Kui naaber perekonda hoiatas, õnnestus neil küüditamise ajaks varjuda. Tõnu isa vanemad Aleksander ja Maria Jürimäe olid otseselt seotud Eesti iseseisvusmanifesti trükkimisega.
Perekonnal õnnestus 22. septembril 1944 kodumaalt lahkuda viimase Saksamaale suunduva laevaga ja sõita sealt edasi Austriasse, kus Tõnu Jürvetson läks saksakeelsesse kooli. 1946. aastal paluti Voldemar Pätsil asuda Geislingeni, et ta hakkaks Eesti Rahvuskomitee esimeheks, ning vanavanemad võtsid kaasa ka Tõnu, kes läks Geislingenis eesti kooli. 1948. aastal sõitis kogu pere Rootsi ning Tõnu hakkas käima Göteborgis rootsikeelses koolis.
1951. aastal otsustas perekond ümber asuda Kanadasse Torontosse, seejärel Montreali. Seal lõpetas ta 1957. aastal töö kõrvalt YMCA õhtukeskkooli.
Tõnu Jürvetson alustas laboranditööd Ottawas Belli laboratooriumis, seejärel töötas Motorolas Ameerika Ühendriikides. Edaspidi töötas ta USAs mitmes paigas, käivitades vabrikujuhatana mitu tehnoloogiaettevõtet.

Isiklikku

Tõnu Jürvetson abiellus 16. detsembril 1966 Tiiu Männistuga. 1967. aastal sündis poeg Steve.
Tõnu Jürvetsoni isa oli arhitekt Arthur Jürvetson ning tema emapoolne vanaisa oli kunstnik ja kunstipedagoog Voldemar Päts.
Colum McCann

Isiklikku

Ta abiellus aastal 1992 ja on kolme lapse isa. Pärast abiellumist elasid nad abikaasaga poolteist aastat Jaapanis ja asusid seejärel New Yorki.
Fotogramm

Fotogeeniline joonistus

Oma esimesed fotod tegi Talbot juba 1835 ehk kaks aastat enne dagerrotüübi leiutamist. Ta asetas valgustundliku paberi camera obscurasse ja püüdis jäädvustada vaateid natuurist. 1835. aastaks olid katsetused jõudnud nii kaugele, et päikesepaistelisel päeval sai Talbot paberile negatiivkujutise pärast kümneminutilist säritamist. 1839. aasta jaanuaris demonstreeris Talbot oma fotogramme ja negatiivseid arhitektuurivõtteid Londoni Kuninglikus Instituudis. Samal aastal näitas ta camera obscuras tehtud negatiividest kopeeritud positiivkoopiaid Birminghamis. Talbot ise nimetas oma töid fotogeenilisteks joonistusteks.

Fotogrammi tegemine

Esemed laotatakse klaasile, koos sellega paigutatakse need fotopaberile ning säritatakse fotosuurendi abil. Järgnevad ilmutamine ja kinnistamine. Saadakse mustvalge graafiline kompositsioon. Esemeid võib paigutada fotopaberile ka vahetult ilma klaasita, kuid siis saadakse ainult üks koopia, täpne kordamine pole sel juhul võimalik. 
Fotogrammi kompositsioonielementidena võib kasutada taimelehti, kõrsi, paberist väljalõikeid, miniatuurseid esemeid jms. Esemed võib laduda ka kahe klaasi vahele, mis omavahel kinnitatakse kleepribaga, ning kasutada korduvalt nagu kontaktkoopia negatiivi. 
Negatiivse fotogrammi võib kontaktmenetluse teel pöörata positiivseks (alus valge, esemed mustad). Samuti võib mitu fotogrammi liita, ka negatiivilt projitseeritava kujutisega. Kui mõlemaid kujutisi tahetakse saada positiivis, tehakse originaalnegatiivist enne diapositiiv, siis saadakse koos fotogrammiga negatiivne kujutis, mis uue koopiaga pööratakse uuesti positiivseks. 
Kui negatiivset fotogrammi tahetakse kasutada negatiivile järgneva positiivi valmistamiseks kontaktmenetluse teel, peab negatiivina kasutatav koopia olema valmistatud õhukesele kontrastsele paberile.

Rastri tegemine

Pöörates fotogrammiks kasutatavat eset ümber mingi punkti, saadakse huvitavad kujutised. Paigutades esemed fotosuurendi negatiivi hoideklaasile, saadakse suurendus. Sama menetlusega tehakse raster: klaasile sadestatakse soolasid, mis pärast kuivamist ja paberile projitseerimist annavad huvitavaid lahendusi. Selliselt võib pildistada näiteks seemneid ja muid pisiesemeid. Rastri saamiseks kasutatakse ka poolvedelaid aineid, õlisid jm., mis samuti paigutatakse fotosuurendi negatiivi hoideklaasile. 
Kui tahta musta ja valge fotogrammi tonaalsuse asemel musta ja halli, siis pärast fotogrammi üldist valgustamist fotosuurendi all eemaldatakse fotopaberilt esemed ja fotogrammi valgustatakse veel kord lakke suunatud väikese võimsusega lambi abil (nõrk hajuvalgus) väga lühikese ajavahemiku vältel. Vajalik särituskestus tehakse eelnevalt kindlaks väikese proovitüki abil.
Tertsriba

Tertsriba ehk kolmandik oktavriba on sagedusriba, mille väikseima ja suurima sageduse omavaheline suhe on võrdne kolmandikuga oktavist või kümnendikuga dekaadist. Tertsiribasi kasutatakse juhul, kui inimkuulmisele tundlikuimat sagedusvahemikku 16 Hz – 20 kHz on vaja jagada rohkemateks vahemikeks, kui oktavribadeks jaotamine võimaldab.

Kahendsüsteemis

Allveeakustika ISO standard defineerib tertsriba (või "tertsriba (kahendsüsteemis)"), kui ühe kolmandiku oktavi sageduste suhtega ehk sageduste suhe on  või ligikaudu 1,2599.

Kümnendsüsteemis

Sama allveeakustika ISO standard defineerib "tertsriba (kümnendsüsteemis)" või detsidekaadi (ddec), kui sageduste suhet mis vastab ühele kümnedikule dekaadist ehk detsidekaadile, mis numbriliselt on või ligikaudu 1,589, mis on tertsribast (kahendsüsteemis) ligikaudu 0.08% väiksem.
Sharon Tate

Sharon Tate [š'äron teit] (24. jaanuar 1943 Dallas – 9. august 1969 Los Angeles) oli ameerika näitleja ja modell, Roman Polański abikaasa.
Ta mõrvati koos veel nelja inimesega Charles Mansoni kuritegeliku grupi ("Perekonna") liikmete poolt oma kodus, kui ta oli kaheksandat kuud rase.
Saladused (Kanal 2)

Hinnang

Uuringufirma TNS Emor koostatava telesaadete vaadatavuse edetabelis jõudis saade "Saladused" 2010. aasta oktoobris viiendale kohale.
Tarkuse püramiid

Terminoloogia

Eesti keeles esineb veel omatüvi "teave" (näiteks sõnades teavik, teabekandja), mis angloameerika mõisteskeemiga ei sobitu.

Paradoksid

Teatud käsitlustes esineb segadusi info ja andmete omavahelises positsioonis, näiteks paradoksina on Claude Shannoni bititeoorias bitt kõige väiksem infoühik ja andmed ei saaks olla sellest väiksemad.
Virve Reid

Virve Reid (sündinud 24. novembril 1956 Vancouveris) on Kanada modell.
Tema ema oli eesti põgenik, isa oli šoti ja inglise päritolu.
Ta oli juunis 1977 ajakirja Playboy Playmate of the Month. Muuhulgas ilmus selles numbris poster (centerfold). Foto autorid on Grant Edwards ja Phillip Dixon.
Ta tegutseb Vancouveris aroomteraapia alal. Pärast tema fotode avaldamist Playboys oli ta mõnda aega ettekandja (Playboy Bunny) Londoni Playboy klubis.
Mustjalg-tuhkur

Mustjalg-tuhkur (Mustela nigripes) on ohustatuimas seisundis Põhja-Ameerikas elav imetaja, kelle asurkond oli kunagi Suurel tasandikul väga suur. Kõik praegused Põhja-Ameerikas elavad mustjalg-tuhkrud pärinevad 1981. aastal Wyomingi osariigist Meeteetse lähedal asuvast karjafarmist avastatud seitsmest esivanemast.
Mustjalg-tuhkrud toituvad peamiselt rohtlahaukuritest.
Agrokliima

Agrokliima on kliima põllumajanduse seisukohalt hinnatuna.
Agrokliima olulisemad näitajad on vegetatsiooniperioodi pikkus, aktiivsete temperatuuride summa, aastane sademetehulk ja selle jaotus aasta jooksul jt.
Agrokliima seisukohast jaotatakse maakera agrokliimavöötmeteks.
Agrokliima uurimisega tegeleb agroklimatoloogia.
Charlemagne: By the Sword and the Cross

"Charlemagne: By the Sword and the Cross" on Suurbritannia näitleja Christopher Lee 15. märtsil 2010 välja antud Karl Suure elust rääkiv album.
Albumil teevad lisaks Leele kaasa The Tolkien Ensemble Taanist, mitmed külalisvokalistid ja 100-liikmeline sümfooniaorkester. Vahetekstide lugejaks on aga Lee tütar Christina Erika Carandini Lee. Muusika komponeerijaks oli Marco Sabiu. Lee on ise albumil kõlava muusika stiiliks nimetanud sümfoonilist metalit. Samas on seda nimetatud ka muusikaliks.
Christopher Lee laulab Karl Suure osa, kes on ka tema kauge esivanem. Lisaks temale on albumi lugude tegelasteks Karli vend Karlmann, tema isa Pippin Lühike, paavst Hadrianus I, Einhard ja mitmed teised ajaloolised tegelased.
Albumil on 14 lugu, mis on jagatud viieks kahelooliseks osaks, millele lisanduvad sissejuhatus (Overture), lõpetus (Finale), Karli Ibeeria-sõjakäigust rääkiv lugu (Iberia) ja Verdeni kaelakohtu loo instrumentaalversioon. Album algab Karli lebamisest surivoodil, kus ta asub möödunud elu meenutama: võitlust langobardidega Põhja-Itaalias, et aidata paavsti; Verdeni kaelakohtust; tema püüdlustest kristlaste ühendamisel ja lõpuks sõjakäigust Ibeeriasse mauride vastu, kust tagasi pöördudes tabab tema väge baskide rünnak.
Jõune

Asend

Jõune küla asub kahel pool Härjanurme külast Puurmanisse viivat maanteed, Puurmani alevikust 13 km kaugusel. Küla lähistel on Jõune soo.

Ajalugu

Küla on esimest korda mainitud 1426. aastal (Jewue).

Härjanurme Kalatalu

Jõune küla maal Pedja jõe keskjooksul rajati 1973. aastal Kaarepere metsakatsejaama Härjanurme tiigimajand. 1995. aastal ostis selle Kaarepere kalakasvatusbioloog Aarne Liiv, kes rajas sinna Eesti esimese tootliku vähikasvatuse. Tänapäeval on see Eesti suurim ja moodsaim kala- ja vähikasvatuskompleks – Kalatalu Härjanurmes.
Sergio Agüero

Manchester City

Agüero on peale Alan Sheareri kiireim mängija, kes suutnud Premier League'is lüüa 100 väravat, tehes seda 147 mängus.
2015–16 hooajal lõi ta Newcastle Unitedi vastu ühes mängus viis väravat. 
6. jaanuaril 2017 tõusis Agüero Manchester City aegade kolmandaks parimaks väravakütiks.
9. septembril 2017 lõi Agüero oma 124. Premier League'i värava, millega tõusis enim väravaid löönud mitte-eurooplaseks Premier League's, möödudes niiviisi endisest rekordiomanikust Dwight Yorkest. 1. novembril 2017 lõi Agüero UEFA Meistrite Liigas võõrsil Napoli vastu City kolmanda värava, aidates oma klubi 4:2 võiduni; Agüero värav oli tema 178. Manchesteri meeskonnas, mis purustas ka klubi kõigi aegade rekordi, mida hoidis varem Eric Brook.
Hooaegadel 2017–2018 ja 2018–2019 on ta valitud Premier League'i hooaja sümboolsesse koosseisu.

Koondisekarjäär

Argentina rahvuskoondises on Agüero mänginud 89 korda ja löönud 39 väravat, mis teeb temast koondise kõigi aegade kolmanda parima skooritegija.   
Debüüdi tegi ta 3. septembril 2006 mängus Inglismaaga.  
Agüero tuli Argentina U20 meeskonnaga 2005. ja 2007. aastal juunioride maailmameistriks. 2008. aastal võitis ta U23 koondisega Pekingi olümpiamängudel kuldmedali.   
Samuti on Argentinaga jäänud hõbedale 2014. aasta maailmameistrivõistlustel ja 2015. ning 2016. aasta Copa Américal.

Isiklikku

Sergio Agüero äi on endine Argentina jalgpallikoondise kapten Diego Maradona.
Lauri Tolmats

Lauri Tolmats (sündinud 7. mail 1998) on Eesti valimisreklaamide koguja ja koduloolane. 
Ta on korraldanud mitu valimisreklaami näitust Eesti eri paigus. Valimisreklaamide kogumise ja sellega seotud temaatika propageerija. 
Tema hobi sai alguse vanapaberi sorteerimise käigus, kui ta pani kõrvale mõned valimisreklaamid.
Tatjana Hallap

Tatjana Hallap (sünninimega Tatjana Sari; 18. veebruar 1928 Tallinn – 17. märts 2015 Tallinn) oli eesti tõlkija.
Tatjana Hallap lõpetas 1951. aastal Tartu Riikliku Ülikooli prantsuse filoloogina. Ta töötas 1950–1953 TRÜ Raamatukogus ja 1953–1965 ENSV TA Raamatukogus. 1986–1991 oli ta kirjastuse Eesti Raamat tõlkeilukirjanduse vanemtoimetaja. Ta tõlkis eesti keelde palju kirjandust prantsuse keelest, vähemal määral ka hispaania keelest.
Tatjana Hallap suri 17. märtsil 2015 Tallinnas ja ta maeti 23. märtsil 2015 Liiva kalmistule.

Pere

Tatjana Hallapi abikaasa oli fennougrist Valmen Hallap (1928–1987), ta on Katrin Karisma tädi. Tiiu Hallap on tema tütar.
Hullumeelsus (film 1968)

Süžee

Filmi tegevus toimub 1944. aastal ühes Euroopa riigis, mille nime ei mainita. Saksa võimud valmistuvad likvideerima psühhiaatriahaigla patsiente. Viimasel hetkel aga jääb aktsioon ära, kuna eriülesandega saabub kohale Gestapo ohvitser Windisch. Gestaposse on tulnud anonüümkiri, et haigla patsientide hulgas varjab end Briti spioon. Ta tuleb igal juhul elusalt tabada. Windisch tutvub haiguslugudega, otsib välja põhilised kahtlusalused ja asub spiooni välja selgitama. Suutmata teda aga kõigist püüdlustest hoolimata leida, jõuab Windisch lõpuks ise hullumise piirile.
Eric Stewart

Eric Stewart (Eric Michael Stewart; sündinud 20. jaanuaril 1945 Droylsdenis Manchesteri lähedal) on inglise muusik, kes on tuntud ansamblitest The Mindbenders ja 10cc.
Ta laulab, mängib kitarri ja kirjutab laule.
Aastatel 1981–1985 aitas ta Paul McCartneyl sooloalbumeid teha.
Libratsioon

Libratsioon (ld sõnast librare 'tasakaalus hoidma, tasakaalustama') on Kuu perioodiline võnkumine, mille tõttu Maalt on vaadeldav 50% asemel kuni 59% Kuu pinnast.
Eristatakse optilist ehk näivat libratsiooni ja tõelist libratsiooni.
Hüppekiht

Hüppekiht on suhteliselt sügavate veekogude (järved, mered jne) veekiht, enamasti õhuke, kus vee füüsikalised ja/või keemilised omadused kiiresti muutuvad.
Hüppekiht on näiteks termokliin, kus temperatuur võrreldes muu veemassiiviga hoopis järsemini muutub.
Niitvälja–Kulna maantee

Niitvälja–Kulna maantee on (registrinumbriga 18) üks Eesti tugimaanteedest. 
See saab alguse Tallinna–Paldiski maantee 32. kilomeetril. Tee pikkus on 4,7 km. Tee lõpeb Keila–Haapsalu maantee 7. kilomeetril.

Asulad Kose–Purila maanteel

Illurma küla, Valkse küla, Niitvälja küla, Lehola küla, Kulna küla.
Natalia Barbu

Natalia Barbu (sündinud 22. augustil 1979 Bălțis) on Moldova laulja.
Ta esindas Moldovat 2007. aasta Eurovisiooni lauluvõistlusel lauluga "Fight". Finaalkontserdil tuli ta 109 punktiga 10. kohale.